תומאס אריקסון

תומאס אריקסון (בשוודית: Thomas Erikson; נולד ב-1965) הוא סופר שוודי המגדיר את עצמו גם 'מאמן התנהגות'. אריקסון פרסם שורה ארוכה של רבי מכר שתורגמו לעשרות שפות. המפורסמים ביניהם הם סדרת רומני פשע על בלש בשם אלכס קינג, וסדרת הספרים על התנהגות אנושית שהוציא, שהמפורסם והראשון שבהם היה מוקף באידיוטים.

אריקסון נולד ב-19 בספטמבר 1965 בעיר קטנה בצפון שוודיה. בשנת 2011 החל את פעילותו הספרותית בכתיבת רומנים בלשיים, כשהדגש הוא על יכולותיו של הבלש לקטלוג בני אדם בשיטת הצבעים המבוססת על רעיונותיו של הפסיכולוג האמריקני ויליאם מרסטון. ב-2014 החל אריקסון בפרסום ספרי התנהגות המבוססים גם הם על אותה השיטה. ב-2017 נישא לרעייתו, הסופרת השוודית כריסטינה אריקסון .

נגד אריקסון עלו טענות חריפות, נטען כי הוא משתמש באבחנות פסיכולוגיות שאבד עליהן הכלח, שהוא מצמיד לעצמו תואר של מדען לתחום ההתנהגות האנושית אף על פי שאין לו כל הכשרה אקדמית או אחרת בנושא, וב-2018 הוא גם קיבל את פרס 'הטעיית השנה' הניתן על ידי האגודה השוודית למדע וחינוך ציבורי לאדם או ארגון שמתנגד למדע.

 ספריו בסדרת 'מוקף ב' 
סדרת 'מוקף ב' היא הסדרה שהפכה את אריקסון לסופר בינלאומי נודע, חלק מספרי הסדרה תורגמו ל-60 שפות והיא מכרה עד כה מיליוני עותקים בכל רחבי העולם, שלושה מהם תורגמו גם לעברית. בין הספרים בסדרה:
 מוקף באידיוטים: איך להבין את מי שאינם ניתנים להבנה (Surrounded by Idiots: The Four Types of Human Behavior and How to Effectively Communicate with Each in Business and in Life, 2014). יצא לאור בעברית בדצמבר 2019 בהוצאת כנרת, זמורה, דביר
 מוקף בפסיכופתים: המדריך לחיים שפויים במציאות מורכבת (Surrounded by Psychopaths: How to Protect Yourself from Being Manipulated and Exploited in Business and in Life, 2017) יצא לאור בעברית במאי 2022 בהוצאת כנרת, זמורה, דביר. תורגם על ידי אמיר צוקרמן
 מוקף בבוסים גרועים (ובעובדים עצלנים): איך להפסיק להיאבק ולהתמודד בהצלחה עם אידיוטים בעבודה (Surrounded by Bad Bosses and Lazy Employees: How to Stop Struggling, Start Succeeding, and Deal with Idiots at Work, 2018) יצא לאור בעברית בדצמבר 2023 בהוצאת כנרת, זמורה, דביר.
 Surrounded by Narcissists How to Effectively Recognize, Avoid, and Defend Yourself Against Toxic People (and Not Lose Your Mind), 2021
 Surrounded by Setbacks: Turning Obstacles into Success (When Everything Goes to Hell), 2020
 Surrounded by Energy Vampires: How to Slay the Time, Joy, and Soul Suckers in Your Life, 2022
 Surrounded by Liars: How to Stop Half-Truths, Deception, and Gaslighting from Ruining Your Life, 2024

 מוקף באידיוטים: איך להבין את מי שאינם ניתנים להבנה 
את ההשראה לכתיבת הספר קיבל אריקסון מפגישה שערך עם איש עסקים בשם סטור, איש עסקים זועם שבטוח שכל העובדים שלו הם אידיוטים. לאחר שנים של חקר ההתנהגות התברר לו שבני אדם מתחלקים לארבעה טיפוסי התנהגות עיקריים:
אדומים - דומיננטיים ושאפתניים
צהובים - חברותיים ואופטימיים
ירוקים - יציבים ואדיבים
כחולים - אנליטים וזהירים

הספר מתאר את המאפיינים הבולטים של ארבעת הטיפוסים ואת הדרך הנכונה לתקשר איתם. הוא מסביר כיצד נוכל להתאים את עצמנו לכל טיפוס התנהגות ולהשפיע עליו (או להוציא אותו מדעתו), מספר על שיטות לשיפור שפת הגוף והתקשורת שלנו עם הבוס והעמיתים לעבודה, וגם מדגים כיצד לזהות כל טיפוס. הספר תורגם לעשרים שפות ונמכר בכמעט שני מיליון עותקים. הספר יצא לאור לעברים בהוצאת כנרת - זמורה.

 מוקף בפסיכופתים: המדריך לחיים שפויים במציאות מורכבת 
בספר מוקף בפסיכופתים מסביר אריקסון מי הם הפסיכופתים וכיצד אפשר לזהות אותם ולהיזהר מהם, בספר מסביר אריקסון איך הפסיכופת יכול לתמרן כל צבע ואיך כל צבע יכול להיזהר ממנו.

 מוקף בבוסים גרועים (ובעובדים עצלנים): איך להפסיק להיאבק ולהתמודד בהצלחה עם אידיוטים בעבודה 
הספר מסביר את הסיבות שבגללן בוסים מסוימים מתפקדים היטב ואילו אחרים לא מתפקדים כלל.

 ביקורת 
אגודת הספקנים השוודית, גוף ללא מטרות רווח שנועד להנגיש השכלה מדעית ולהפריך רעיונות שאינם מבוססים, לא אהבה את הספר של אריקסון. ב-2018 אף זיכתה אותו בתואר "רמאי השנה". לאחר מכן, במאמר ארוך שפרסם ב-2019 דן כץ, פסיכולוג ופסיכו-תרפיסט שוודי, הוא טוען שהספר הוא פסאודו-מדעי ולאריקסון, המציג את עצמו כמומחה להתנהגות, אין הכשרה ראויה במדעי ההתנהגות.

"כמה פסיכולוגים מקצועיים חשבו שההשראה לתיאוריה של אריקסון היא מבחני מאיירס-בריג הידועים לשמצה, שעורכים יועצי ניהול פחות ממכובדים", כתב כץ, "הם מבוססים על הרעיונות המיסטיים של קארל יונג, הפסיכו-אנליסט השווייצי מתחילת המאה ה-20, שהיום יש בהם עניין היסטורי בלבד. התאוריה הזו לא נלקחת ברצינות במדעי הפסיכולוגיה. מחקרים גילו שהיא גדושת שגיאות.

"אבל למרות השימוש בצבעים, התברר שספרי "מוקף ב" לא התבססו על מאיירס-בריג אלא על מודל DiSA. למרות העובדה שהמבדקים הללו קיימים כבר 50 שנה, אין מחקר מדעי אחד שבדק אם הם עובדים או לא".

לטענת כץ, מתודות מודרניות במדע התנהגות אימצו את עקרון הבסיס שהתנהגותם של בני אדם תלויה בעיקר בהקשר. "ילדה יכולה להיות ביישנית בין עמיתיה בכיתה, אך להיות כוכבת בנבחרת הכדורגל שלה. אדם מוחצן יכול להירגע כשהוא מבין שאיש אינו מבחין בו. לכן, הפסיכולוגים זהירים מאוד בשימוש במונח 'אישיות'", כתב כץ, שמצא לפחות דבר אחד חיובי בספר: "התיאוריה שלו אולי תסייע לאנשים מסוימים להבין שלא כולם חושבים כמוהם".

 קישורים חיצוניים 


 אתר הבית של תומאס אריקסון

הערות שוליים

קטגוריה:סופרים שוודים
קטגוריה:שוודים שנולדו ב-1965